NEUVOSTON PÄÄTÖSLAUSELMA,

annettu 23 päivänä marraskuuta 1995,

Euroopan unionin energiapolitiikkaa koskevasta vihreästä kirjasta (95/C 327/03)

EUROOPAN UNIONIN NEUVOSTO, joka

1. KATSOO, että Euroopan unionin energiapolitiikkaa koskevan komission vihreän kirjan julkaiseminen 11 päivänä tammikuuta 1995 on tärkeä askel keskustelussa unionin energiapolitiikasta,

2. PANEE TYYDYTYKSELLÄ MERKILLE neuvottelut Euroopan unionin energiapolitiikkaa koskevasta vihreästä kirjasta, joita on järjestetty jäsenvaltioiden toimivaltaisten energiaviranomaisten sekä energia-alan ammattilaisia ja kuluttajia unionissa edustavien järjestöjen kanssa,

3. PALAUTTAA MIELEEN, että sen 29 päivänä marraskuutta 1994 tekemien päätelmien mukaisesti kilpailukyvyn parantuminen, hankintavarmuuden vahvistuminen, kansalaisten elämänlaatu ja ympäristönsuojelun kehittyminen, ottaen huomioon ilmastonmuutosta koskevasta puitesopimuksesta johtuvat velvoitteet, ovat tärkeimmät tarkasteltavat tavoitteet energiapolitiikan yhteydessä: näissä tavoitteissa on otettava myös huomioon toissijaisuusperiaate sekä taloudellinen ja sosiaalinen yhteenkuuluvuus,

4. KATSOO, että kaiken energiapolitiikkaa koskevan tarkastelun olisi perustuttava seuraaviin huomioihin ja periaatteisiin:

- perustamissopimusten määräysten mukaisesti yhteisöllä on joukko toimivaltuuksia, jotka edellyttävät yhtenäistä näkemystä jäsenvaltioiden lähestymistavoista yhteisössä, edellä sanotun rajoittamatta jäsenvaltioiden ja teollisuuden tehtävää,

- energiaa koskevat pitkän aikavälin taloudelliset ennusteet ovat aina varsin epävarmoja, mikä on otettava huomioon pitkän aikavälin energiapolitiikkaa määriteltäessä, tämän vuoksi energiapolitiikassa on pitkän aikavälin lähestymistapaan perustuvilta osin määriteltävä yleiset puitteet, joiden avulla erityisesti yritykset voivat ottaa tämän epävarmuuden huomioon investointivalinnoissaan,

- energia-alalle on luotava soveltuva toimielinrakenne ottaen huomioon tarve toteuttaa sisämarkkinat ja noudattaa yleisiä kilpailuperiaatteita sekä perustamisopimuksessa vahvistettujen edellytysten mukaisesti yleisesti talouden kannalta kiinnostavia palveluja koskevia yleisiä periaatteita, jos niitä on,

- hankintavarmuus ja energiatarpeiden tyydyttäminen taloudelliselta ja ympäristön kannalta hyväksyttävin ehdoin edellyttävät erityisesti hankinnan monipuolistumista ja joustavuutta ja energian järkevää käyttöä kaikilla aloilla sekä tutkimusta ja teknologian kehittämistä koskevaa politiikkaa,

- fossiilisten polttoaineiden ja sähkön siirtotavat, verkot mukaan luettuna, edistävät Euroopan unionin hankintavarmuutta ja energian sisämarkkinoiden toteuttamista, ja sen vuoksi niitä on kehitettävä soveltuvalla tavalla,

- energiapolitiikan ja ympäristön- ja ilmastonsuojelun välisen selkeän yhteyden vuoksi on tarpeen arvioida perusteellisesti ympäristö- ja energiapolitiikkaa koskevien aloitteiden välistä yhteyttä,

- energia on ratkaiseva pitkän aikavälin tekijä Euroopan talouksien kilpailukyvyn parantamisessa, josta Euroopan unionin talouskasvu pitkälti riippuu,

- läheisemmät suhteet kolmansiin maihin ovat välttämättömiä Euroopan unionin hankintavarmuuden ohella myös siksi, että energia-alan yhteistyö voi edistää taloudellista kehitystä ja poliittista vakautta,

- koska energiaa koskevat päätökset vaikuttavat taloudellisen ja sosiaalisen yhteenkuuluvuuden perustekijöihin, energiapolitiikan laatimisessa on tarpeen ottaa asianmukaisesti huomioon tavoite lujittaa taloudellista ja sosiaalista yhteenkuuluvuutta sekä energia-alan toimet ja ohjelmat,

5. KATSOO, että energiapolitiikkojen paremman yhtenäisyyden Euroopan unionissa olisi lähdettävä olemassa olevien yhteisön välineiden käytöstä, ja sen olisi myös otettava huomioon edellä tarkoitetut havainnot ja periaatteet sekä pyrittävä

- energiapolitiikkojen, mukaan lukien sähkön ja maakaasun sisämarkkinoiden toteuttaminen, yhdistämiseen toimintasuunnitelmaan, joka pyrkii uusiutuvaan kasvuun, työllisyyteen, kilpailukykyyn ja yhteenkuuluvuuteen Euroopan unionissa,

- Euroopan yhteisön olemassa olevan energia-alan lainsäädännön säännölliseen arviointiin ja tarvittaessa tarpeettomiksi käyneiden sääntöjen kumoamiseen,

- energia- ja ympäristötavoitteiden parempaan yhteensovittamiseen ja tämän vuoksi sellaisten keinojen, kuten taloudellisten kannustimien, ympäristökustannusten tiedostamisen ja tiedon levittämisen huomioon ottamiseen, ja tarpeiden ja mahdollisuuksien mukaan kehittämiseen,

- vaadittavan energian infrastruktuurin, erityisesti Euroopan laajuisten energiaverkkojen kehittämiseen tarvittaessa ja taloudellisesti elinkelpoisin ehdoin,

- läheisempiin suhteisiin kolmansiin maihin energia-alalla ja tarvittaessa esimerkiksi energian peruskirjasta tehdyn sopimuksen allekirjoittajamaihin ja Välimeren maihin, kansainvälisten sopimusten kehittämiseen, mikä luo siten energiapolitiikan perusnäkökohtia koskevan tarpeellisen vuoropuhelun,

- energiatehokkuuden ja -säästön edistämiseen energia-alalla, esimerkiksi energiansiirtoja koskeviin säästöihin ja tarvittaessa yhdistettyyn lämmön- ja energiantuotantoon, ja uusien ja uusiutuvien energialähteiden sekä kotimaisten energiavarojen käytön edistämiseen ympäristön suojelemiseksi ja energiariippuvuuden vähentämiseksi taloudellisesti tyydyttävin ehdoin,

- olemassa olevien toimenpiteiden arviointiin ja tarvittaessa käyttöön otettavien toimenpiteiden harkitsemiseen, ottaen tarvittaessa muun muassa huomioon kansainvälisen energiajärjestön aseman ja sen toimivaltuuksien ulottuvuuden hankintalähteiden osalta, hankinnan keskeyttämisestä johtuvien mahdollisten riskien hallitsemiseksi ja hankintavarmuuden turvaamiseksi pitkällä aikavälillä,

- hankinnan monipuolistamiseen energia-alan vakauden saavuttamiseksi ottaen huomioon kaikki energiantuotantomuodot, tämän rajoittamatta perustamissopimuksen turvallisuutta, varmuutta ja ympäristönsuojelua koskevia määräyksiä,

6. KATSOO, että sisämarkkinoiden toiminta edellyttää jäsenvaltioiden välisen neuvottelun ja yhteistyön vahvistamista yhteisössä ja yhteisön analysointimenetelmien kehittämistä, erityisesti markkinoiden toiminnan kannalta, mikä voisi selkeyttää yhteisön päätöksentekomenettelyä,

7. KEHOTTAA komissiota tämän laatiessa valkoista kirjaa jatkamaan laajoja neuvottelujaan erityisesti jäsenvaltioiden kanssa.